สินค้าและบริการที่เป็นมิตรต่อสิ่งแวดล้อม

ปัจจุบันการเพิ่มขึ้นของประชากร  การเจริญเติบโตทางเศรษฐกิจ  และการขยายตัวของภาคอุตสาหกรรมเพิ่มขึ้นอย่างรวดเร็ว   ส่งผลกระทบต่อสภาพแวดล้อม และก่อให้เกิดมลพิษมากมาย  เช่น  ก่อให้เกิดน้ำเสีย  อากาศเป็นพิษ ปัญหาขยะล้นเมือง  วิธีหนึ่งที่จะสามารถช่วยแก้ปัญหาสิ่งแวดล้อมได้ก็คือ การส่งเสริมให้ผู้ผลิตเปลี่ยนมาผลิตสินค้าและบริการที่เป็นมิตรต่อสิ่งแวดล้อม      โดยใช้กระบวนการทางเทคโนโลยีเป็นเครื่องมือในการจัดการทรัพยากรและกระบวนการผลิตอย่างมีประสิทธิภาพ ลดการปล่อยสารเคมี ประหยัดพลังงาน    การเลือกใช้หีบห่อและบรรจุภัณฑ์ รวมถึงการให้ความสำคัญในการรับคืนซากของผลิตภัณฑ์หลังใช้เพื่อนำไปกำจัดอย่างถูกวิธี

นอกจากตัวของผู้ผลิตที่ต้องหันมาใส่ใจต่อสิ่งแวดล้อมแล้ว ปัจจุบันผู้บริโภคส่วนใหญ่ก็มีความตื่นตัวในเรื่องนี้เช่นเดียวกัน ทำให้พฤติกรรมของผู้บริโภคในปัจจุบันมีการเปลี่ยนแปลง     โดยหันมาเลือกซื้อเลือกใช้สินค้าและบริการที่เป็นมิตรต่อสิ่งแวดล้อม หรือสินค้าสีเขียวกันมากขึ้น   เช่น   เครื่องใช้ไฟฟ้าประหยัดพลังงาน   สินค้าฉลากเขียว หรือพืชผักผลไม้ปลอดสารพิษ   ในท้องตลาดเวลานี้จึงมีสินค้าและบริการที่เป็นมิตรต่อสิ่งแวดล้อมวางจำหน่ายเพื่อเป็นทางเลือกสำหรับผู้บริโภคที่ให้ความสำคัญกับการดูแลสุขภาพของตนเองและเป็นส่วนหนึ่งในการช่วยรักษาสิ่งแวดล้อมกันมากขึ้น

สินค้าที่เป็นมิตรต่อสิ่งแวดล้อม  คือ  สินค้าที่ผลิตจากกระบวนการและเทคโนโลยีที่ใส่ใจกับผลกระทบที่จะเกิดกับสิ่งแวดล้อม      โดยเริ่มต้นตั้งแต่การคัดเลือกวัตถุดิบจนกระทั่งสินค้านั้นถูกจัดจำหน่ายไปยังผู้บริโภค  ส่วนบริการที่เป็นมิตรต่อสิ่งแวดล้อม  คือ  บริการต่าง ๆ ที่อำนวยความสะดวกในชีวิตประจำวัน   เช่น    โรงแรม โรงพยาบาล ร้านอาหาร เป็นต้น     ธุรกิจเหล่านี้สามารถใส่ใจต่อสิ่งแวดล้อมได้โดยการเลือกใช้อุปกรณ์ประหยัดพลังงาน  ประหยัดน้ำ   ขยะจำพวกเศษอาหารสามารถนำไปทำปุ๋ยชีวภาพใช้รดน้ำต้นไม้ได้ เป็นต้น

จะรู้ได้อย่างไรว่า สินค้าและบริการใดที่เป็นมิตรต่อสิ่งแวดล้อม ผู้บริโภคสามารถสังเกตได้จากสัญลักษณ์บนกล่องหรือหีบห่อหรือบนตัวสินค้า  ได้แก่  สัญลักษณ์ฉลากเขียว    สัญลักษณ์ประหยัดไฟเบอร์ 5     สัญลักษณ์มาตรฐานผลิตภัณฑ์คุณภาพ       หากเป็นบริการต่าง ๆ ผู้บริโภคเพียงมองหาสัญลักษณ์การรับรองได้แก่ สัญลักษณ์รูปใบไม้เขียวสำหรับบริการโรงแรม เป็นต้น  
ดังนั้นทุกครั้งที่ต้องการซื้อหรือใช้บริการต่าง ๆ   จงเตือนตัวเองเสมอว่า   ให้มองหาสัญลักษณ์ของสินค้าและบริการที่เป็นมิตรต่อสิ่งแวดล้อม        เพราะนอกจากจะได้ใช้สินค้าและบริการที่เป็นไปตามความต้องการของตนเองแล้ว ยังจะได้มีส่วนร่วมในการรักษาสิ่งแวดล้อมได้อีกทางหนึ่งด้วย 

